
      Београд, 19. јули 2007. године

Поштовани г-дине Петровићу,
           Крајем 2006. године Комисија за спровођење Националне стратегије реформе правосуђа формирала је Радну групу за утврђивање основних начела за израду системских закона за регулисање правосуђа. 


Приликом рада и израде материјала, радна група је пошла од одредби новог Устава РС и циљева прокламованих Националном стратегијом реформе правосуђа, сагледавајући наша законска решења и традицију, са једне стране и упоредна  искуства, посебно  држава у транзицији и европске стандарде,  са друге стране, у намери да се усаглашеношћу ових аспеката дође до оптималних и примењивих решења за наш будући правни систем.


У том циљу, радна група је свој рад учинила отвореним за јавност, омогућила стручној јавности да узме учешће у изради материјала и разматрала и усвојила део приспелих сугестија.


У тој интеракцији посебно истичемо следеће активности:

У фебруару 2007. године представљена је прва верзија Основних начела представницима међународних организација и правосудних органа Србије на округлом столу организованом у сарадњи са ОЕБС-ом, АБА/ЦЕЕЛИ-јем и Секретаријатом.

 У априлу 2007. године измењена и допуњена верзија материјала достављена је на коментар свим релевантним субјектима у Србији - свим судовима, тужилаштвима, струковним удружењима судија, тужилаца и адвоката, правним факултетима и домаћим и страним организацијама. 

Коначно, Основна начела допуњена у складу са предлозима и сугестијама стручне јавности била су предмет разматрања на дводневном округлом столу јуна 2007. године на коме су учествовали стручњаци Савета Европе, који су претходно доставили своје писане коментаре на ранију верзију материјала. Након разјашњења да је задатак радне групе  да сачини начела, смернице за законе о правосуђу чија су основа и оквир нова уставна решења која треба да буду разрађена на начин да се у највећој могућој мери постигне  сагласност са европским правосудним стандардима,  радна група је  је  до средине јула месеца привела крају свој рад.

Свесни чињенице да је независно, одговорно, транспарентно и ефикасно правосуђе  најважнија дугорочна инвестиција за Србију као правну државу, потребе његовог доброг и  усаглашеног регулисања, и ангажовања свих капацитета како би се ово постигло у кратком року који нам је на располагању, чланови радне групе ће и даље настојати да разраде поједина најзначајнија питања (избор, вредновање рада, одговорност, правосудна мрежа) и тако олакшају рад на доношењу правосудних закона.

У прилогу дописа достављамо Вам сачињени материјал. Надамо се да ће Основна начела за судије и Основна начела за јавне тужиоце, заједно са коначним мишљењима стручњака која Вам је доставио Савет Европе,  бити предмет скорог разматрања Комисије. Предлажемо да састанку Комисије на коме ће материјал бити разматран присуствује неко од представника радне групе како би,  у најкраћим цртама, била изложена и разјашњена предложена решења, њихов значај, последице и разлози.

 С поштовањем,                                                                  
    
Драгана Бољевић

      председник Радне групе

Пројекат спровођења Националне стратегије реформе правосуђа у Србији

Пројекат финансира ЕУ преко Европскe агенцијe за реконструкцију

